EFF wend hom tot hof ná skorsing van Wits-studenteArgieffoto Die Ekonomiese Vryheidsvegters (EFF) het Woensdag in ŉ verklaring gesê hy het die dringende hofaansoek ingedien om die skorsing van EFF-kandidate wat aan die studenteraad-verkiesingsproses wil deelneem, op te hef. Fana Mokoena, waarnemende woordvoerder van die party, het gesê die studente is ook van alle akademiese aktiwiteite geskors. Die regsstappe kom nadat die party Maandag met die universiteitsraad vergader het oor die skorsing van sy lede en die verbanning van die party op kampus. Die groep studente is geskors nadat hulle glo ŉ verkiesingsdebat ontwrig het en houe gedurende die vurige debat geval het, wat uiteindelik in totale chaos ontaard het. Die party se totale verbanning op kampus is teruggetrek, maar die studente is steeds geskors en die party sal nie toegelaat word om aan die verkiesing deel te neem nie. Die universiteitsraad het gesê die groep studente het die SR-verkiesinggedragskode oortree en het daarom Maandag volgehou dat hulle nie mag deel vorm van verkiesingsaktiwiteite nie.